**НАРОДНО ЧИТАЛИЩЕ „ВАСИЛ ЛЕВСКИ 1927“ С.ЧЕРНООК**

**ОТЧЕТ**

**ЗА ДЕЙНОСТТА НА НАРОДНО ЧИТАЛИЩЕ „ВАСИЛ ЛЕВСКИ-1927”**

**С.ЧЕРНООК,ВАРНЕНСКА ОБЛАСТ – ЗА 2021 Г.**

 По Закона за народните читалища,читалищното настоятелство на НЧ „Васил Левски-1927” с.Черноок,трябва да отчете дейността на читалището пред общото събрание за изминалата 2021 г, да се набележат насоките за развитие на читалището през настоящата 2022 г.

През последните 2-3 години читалищата в страната работят в условията на пандемия и ограниченията свързани с нея.Така голяма част от приетия план за работата на читалището останаха неосъществени,защото са свързани със събиране на хора. Към тези факти, трябва да прибавим и този на застаряващото население и липсата на млади хора.

В тези условия и през изминалата 2021 г. нашето читалище работи въпреки трудностите. Основните направления в работата бяха:

1.Задоволяване потребностите на местното население от културни инициативи

2.Опазване на местните традиции,тяхното съхраняване и оживяване чрез разнообразни форми и художествената самодейност

3.Въвеждане на нови форми и услуги за населението

Според финансовите възможности,специфичните особености на местното население и капацитетът на читалищното настоятелство бяха извършени следните дейности по споменатите направления:

**Направление:Задоволяване потребностите на местното население от културни инициативи**

Приет беше годишен културен календар на читалището за 2021 г. , утвърден от читалищното настоятелство и приет на общо събрание. Заложените в него дейности са обвързани с бюджета за годината.

Не успяхме да спазим традицията за отбелязване на местните и национални празници,така както са се провеждали досега.Читалищното настоятелство направи опити, празниците Бабинден, Великден,Трифон Зарезан и Нова година да бъдат отбелязани подобаващо,според епидемиологичната обстановка.Поздравления и подаръци получиха самодейците,макар и по домовете си.

Националният празник Трети март и рождението и обесването на Васил Левски – патрон на читалището,бяха отбелязани само с табла. Задоволяването на потребностите на населението от културни инициативи има и друго измерение – това е читалищната библиотека.Читалището разполага вече 5070 тома.За обогатяване на фонда направихме проект по програма „Българските библиотеки – съвременни центрове за четене и информираност” 2020 г.За наше съжаление поради техническа неточност,проектът не беше одобрен.Продължихме с организиране на дарителска акция. Дарени бяха 80 тома литература.

Трябва да отбележим също,че поредица причини – обективни ,субективни и финансови една част от плануваните инициативи в културния календар не се изпълняват.

 **Опазване на местните традиции,тяхното съхраняване и оживяване чрез формите на художествената самодейност**

През отчетния период продължи работата по опазването на местните традиции чрез формите на художествената самодейност.Към читалището функционират два самодейни състава – Женска певческа група за автентичен български фолклор и турска фолклорна група.

През отчетната година самодейните състави имат изяви и участие предимно в местни инициативи и празници. Приоритет в работата на читалищното настоятелство е да опазва обичаите на двата основни етноса на селото.

Групата за български фолклор е пред разпадане, тъй като няма нови попълнения от млади хора. Групата за турски фолклор съществува, но през годината няма изяви, поради страх у хората от пандемия и нежеланието им да участват в инициативи с много хора.

В бъдеще усилията трябва да се насочат към включване на по-млади хора в самодейните състави,за да има кой да продължи нашите традиции. Може би трябва да се използва опита на други читалища да привличат участници в самодейните състави от други населени места.

Много добър пример за опазване на местната традиция е Празник на селото – Гергьовден и Хедерлез .Този празник не само събира хората ,но е място за изява на самодейните групи и индивидуални изпълнители.Той е основния културен акцент на читалищната дейност. Празникът се състоя, но имаше много малко участници и посетители, за разлика от други години преди пандемията.

**Въвеждане на нови форми и услуги за населението**

През отчетната година читалището продължи с инерцията, да не предприема нови форми на работа. Съвсем сериозно трябва да се обърне внимание на услугите за населението, свързаните с достъп до информация, предоставяне на Интернет, допълнителна образователна и социална дейност. Макар две поредни години да отчитаме този пропуск, читалището все още няма интернет и ползва други източници.

Наличната техника от компютър и копирна техника е вече амортизирана и остаряла и позволява да се извършват само определени услуги. Закупуването постоянно на консумативи за техниката е ограничено.Същото е положението и с ползването на интернет. Необходимо е читалищното настоятелство в кратки срокове да се справи с този проблем чрез закупуването на нова компютърна конфигурация. Старият компютър може да се използва за работа в библиотеката.

 Библиотеката към читалището винаги е била в помощ на учениците за набавяне на книги и материали. През последните години тенденцията децата и младите хора да четата по-малко се задълбочава. На практика читалището не е направило много това да се промени. Необходими са нови форми –интересни и различни, за работа в библиотеката.

Опитваме се да развиваме и социална дейност – като организираме акции за събиране на дрехи,разнасяне на книги по домовете . Предвижда се в това направление работата да продължи.

**Финансиране и управление**

Според Механизма на Министерството на културата за разпределение на финансовите средствата за читалищата,всяка година се определят държавни стандарти- средства, които се обвързват с т.н. щатни бройки. Както е известно,читалището през последните няколко години не е получавало пълния размер на стандарта,защото има въведена точкова система за оценка от страна на общината/ по ЗНЧ/.За своята дейност читалището не получава от най-високите оценки, а се движи някъде по средата – в трета група от общо четири групи.

Субсидията в основната си част се изразходва за трудово възнаграждение на единствения щатен служител и осигуровките към заплатата. Заплащането не е високо – следва се минималната работна заплата за страната./от 01.04.2022 г. тя трябва да бъде увеличена , на основание въведената МРЗ от 710 лв.- сега основната заплата на служителя е 680 лв/.

Така за трудово възнаграждение се отделя около 60-65% от субсидията. Останалите 35-40% от субсидията се използват за дейност – организиране и провеждане на мероприятия: празници, чествания, изложби и др.

През годината са отделяни средства и за текущи ремонти, поставяне на табели, издръжка – ток, вода, отопление.

Средствата се изразходват икономично, като идеята на ръководството е да бъде закупена нова компютърна техника ,а вероятно за догодина да се извърши и ремонт на покрива на читалището.

**Организационна дейност**

През изминалата година читалищното настоятелство е провело общо 4 заседания,на които са обсъдени организационни, финансови въпроси,както и опазване и поддържане на материалната база.

Проведено е и едно общо събрание за приемане на финансовия отчет и отчета за дейността на читалището за 2020 г.

През годината читалищното ръководство, както и щатния служител не са участвали в обучения и квалификации.

Отчитаме ,че работата на настоятелството и проверителната комисия не е била достатъчно активна, за да промени ситуацията на застой и отлив на младите хора.

Уважаеми членове на читалището,

Уважаеми гости на събранието,

Независимо от трудностите,които имаме,финансови,епидемиологични и демографски,читалищното настоятелство счита,че работата по опазване на местните традиции и фолклор,както и на всичко постигнато, трябва да бъде запазено.

Имаме нужда от млади хора, които да поемат щафетата. Имаме нужда от финансови средства за да опазим и съхраним постигнатото. Имаме нужда от Вашето разбиране, че читалището заема важно място в обществения и културен живот на нашето село.

Приемаме всяка позитивна критика, всяка инициатива, която може да бъде живец за нашата дейност.

Очакваме да срещаме помощта на всички,които милеят за родното село и искат в него да има културен живот.

Председател

На Читалищното настоятелство

На НЧ „Васил Левски-1927”

………………………….

Вилдан Юмерова

*Отчетът е приет на редовно общо отчетно събрание на читалището – 31.03.2022 г.*